Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 147/14/4403	Nitra, 18.11.2014
EEČ : 2-32-269-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
pre prečin zanedbanie povinnej výživy podľa § 207 odsek 1 Trestného zákona, ktorého sa dopustil tým spôsobom, že
že ako otec dieťaťa  XXXXX, nar. v roku 1989, bytom u matky XXXXX na adrese sídlisko XXXXX, XXXXX, ku ktorému má vyživovaciu povinnosť zo Zákona o rodine, ktorej výška mu bola uložená rozsudkom Okresného súdu Nitra sp. zn. 12C/158/2008-29 zo dňa 10.12.2008, právoplatným dňa 13.01.2009 sumou 2800,- Sk (t.j. 92,94 €) mesačne, ktoré je povinný platiť k rukám matky dieťaťa vždy do 15-teho dňa v mesiaci vopred, si túto vyživovaciu povinnosť v období od 01.07.2013 do 30.06.2014 vôbec neplnil, a tak mu vznikol na nezaplatenom výživnom k rukám matky dieťaťa dlh vo výške 1115,30 €,

pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Odôvodnenie:
Poverený policajt uznesením vydaným podľa § 199 odsek 1 Trestného poriadku dňa 26.02.2014, začal trestné stíhanie za prečin zanedbania povinnej výživy podľa § 207 odsek 1 Trestného zákona a uznesením vydaným pod ČVS: ORP-173/VR-NR-2014 podľa § 206 odsek 1 Trestného poriadku dňa 09.07.2014 vzniesol obvinenie XXXXX za uvedený prečin na skutkovom základe uvedenom vo výrokovej časti tohto uznesenia.
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa § 215 odsek 1 písmeno h) Trestného poriadku prokurátor zastaví trestné stíhanie,    ak zanikla trestnosť činu.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Vykonaným vyšetrovaním a na základe výpovedí svedkyne XXXXX a listinných dokladov bolo zistené, že vyššie uvedený skutok, pre ktorý bolo XXXXX vznesené obvinenie, sa stal, má znaky trestného činu zanedbanie povinnej výživy podľa § 207 odsek 1 Trestného zákona a zabezpečené dôkazy dostatočným spôsobom preukazujú, že tohto skutku sa dopustil obvinený XXXXX.
Z výsledkov dokazovania vyplynulo, že obvinený XXXXX využil ustanovenie o účinnej ľútosti a dlhovanú sumu na výživnom 1115,30 €, za obdobie od 01.07.2013 do 30.06.2014, uhradil do rúk marky dieťaťa XXXXX v plnom rozsahu v sume 1300,- €, čo bolo potvrdené predloženým poštovým poukazom č. 70457, pošta XXXXX 1 zo dňa 28.08.2014 a  túto skutočnosť potvrdila aj matka dieťaťa, svedkyňa XXXXX, ktorá zároveň uviedla, že dlh obvineného na výživnom považuje za splatený v celom rozsahu a ku dňu 28.08.2014 jej XXXXX nedĺži na výživnom žiadnu sumu.
Z vykonaného dokazovania vyplynulo ešte vyplynulo, že neplnenie vyživovacej povinnosti povinným XXXXX v súdom stanovenej výške nemalo trvalo nepriaznivé následky na psychický a fyzický vývoj dieťaťa.
Z dôvodu, že obvinený XXXXX si splnil dodatočne svoju vyživovaciu povinnosť voči svojmu maloletému dieťaťu v plnom rozsahu, trestný čin nemal trvalo nepriaznivé následky na vývoj dieťaťa, možno prijať záver, že trestnosť uvedeného prečinu zanikla.
Na základe vyššie uvedených skutočností som  rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Soňa Struhárová
prokurátorka